Малх г1айг1ане белира шен локхаллин курт1е-г1ушлакхе. Цигара охьахаьжча дика го дуьненан дерриге а некъаш. Эвтарахь даиман некъаш шуьйра латтадора юьртахоша. Дика г1уш яра г1айг1ане ворда. Дуьрста а лаьцна, хьалхаваьлла вог1ура дукъо санна лекха, онда стаг. И вара Эвтархойн Ахьмадан доттаг1а, имам Шемалан яккхийн тоьпаш т1ехь волу къонаха- Буг1а. Вордана цхьацца аг1ор х1оьттина вог1уш вара Чармойн Ц1осаррий, Сиржа-эвлара Берддий. Вай дезачунна ма гойла-кх вордана т1аьхьа а х1оьттина, корта а оллийна, ффур деш, б1аьргех 1енаш даккхийн хиш долуш, Эвтрахойн Ахьмад т1ома лелийна болу дин боьлхуш гар санна долу сурт. Дикачу т1емалочунна санна чевнаш яра цунна т1ехь, цхьаммо а бехк буьллур бацара и х1инца лаьтта а боьжна, берг а хьаькхна, белча. Иза къонахчун дин бара…